**INFORMATĪVAIS ZIŅOJUMS**

**Par 2013.gada 22.-23.jūlija neformālajā Eiropas Savienības Konkurētspējas ministru padomes sanāksmē izskatāmajiem jautājumiem**

1. **Neformālās Konkurētspējas ministru padomes sanāksmes darba kārtības jautājumi**

Lietuvas prezidentūra (turpmāk – prezidentūra) 2013.gada 22.-23.jūlijā Viļņā, Lietuvā organizē neformālo Eiropas Savienības (turpmāk – ES) Konkurētspējas ministru padomes sanāksmi (turpmāk – sanāksme), kuras galvenais vadmotīvs ir publiskās pārvaldes modernizācijas ieguldījums konkurētspējas veicināšanā.

Sanāksmē uzsvars tiks likts uz trim publiskās pārvaldes modernizācijas aspektiem - valsts uzņēmumu ieguldījums izaugsmes un konkurētspējas veicināšanā, gudra publiskā iepirkuma nozīme un biznesa vides uzlabošana maziem un vidējiem uzņēmumiem (turpmāk - MVU). Sanāksmes laikā notiks paralēlās darba sesijas par katru no šiem aspektiem. Plānots, ka Latvijas pārstāvis piedalīsies diskusijā par valsts uzņēmumu ieguldījumu izaugsmes un konkurētspējas veicināšanā.

Sanāksmes plenārsesijā uzstāsies vairāki vieslektori, tostarp Eiropas Komisijas (turpmāk – EK) viceprezidents un uzņēmējdarbības un rūpniecības komisārs Antonio Tajani, Iekšējā tirgus un pakalpojumu komisārs Mišels Barnjē, kā arī Ekonomiskās sadarbības un attīstības organizācijas (turpmāk – OECD) ģenerālsekretāra vietnieks Īvs Leterme. Sanāksmes laikā tiek organizētas darba pusdienas, kuru laikā dalībvalstu pārstāvji aicināti izteikties par tematiku „Sievietes uzņēmējdarbībā – neizmantotais avots ekonomikas izaugsmei un darba vietu radīšanai”.

* 1. **Sanāksmes paralēlās darba sesijas**

**Darba sesija Nr.1 – Valsts uzņēmumi: caurskatāmība un atbildība**

Jautājuma būtība

 Pēdējā desmitgadē ir notikušas lielas izmaiņas ar valsts līdzdalību komercdarbībā. Vēl tikai pirms desmit gadiem valstij piederēja uzņēmumi, kas ir vitāli svarīgi tās ekonomikai un uzskatāmi par uzņēmumiem, kas "vēl nav privatizējami". Šobrīd lielākajai daļai valstu mainās viedoklis par to līdzdalību komercdarbībā. Vairāki faktori ir veicinājuši viedokļa maiņu, piemēram, pieaugošā nozīme globālajā tirgū strauji augošām ekonomikām, kurās joprojām ir saglabāti lieli, valstij piederoši uzņēmumi, vai nesenā finanšu krīze, kas pamudināja virkni valstu valdību pārņemt privāto uzņēmumu aktīvus valsts īpašumā. Minētā procesa ietvaros valdības mēģina rast risinājumus kā uzņēmumu pārvaldē ieviest korporatīvos pārvaldes principus.

 Vidējā ES dalībvalstī valstij, t.sk. pašvaldībām un citiem publiskām personām, piederoši uzņēmumi veido aptuveni 2-3 % no iekšzemes kopprodukta. Strauji augošajās (jaunajās) tirgus ekonomikas valstīs valstij piederošie uzņēmumu īpatsvars ir diapazonā no 15% līdz 30 %. Eiropas Savienībā lielākā valsts uzņēmumu koncentrācija ir trijās jomās: 1) infrastruktūrā; 2) ogļūdeņražu izpētē un ieguvē; un 3) finanšu pakalpojumos. Uzskaitītajām jomām ir izšķiroša nozīme, lai radītu pietiekamu ekonomisko pienesumu un konkurētspēju citās ekonomikas jomās. Labi funkcionējoši valsts uzņēmumi ir priekšnoteikums, lai attīstītos un labi funkcionētu, t.i. būtu konkurētspējīgs, privātais sektors.

 Prezidentūras darba dokumentā dalībvalstis tiek aicinātas pievērsties trim aspektiem dalībvalstu uzņēmumu pārvaldes uzlabošanā un veselīgas konkurences veicināšanā nozarēs, kurās darbojas valsts uzņēmumi. Pirmkārt, skaidri noteikti nosacījumi pie kuriem valsts iegūst līdzdalību noteiktos uzņēmumos. Otrkārt, plašāka un pieejamāka informācija par valsts politiku attiecībā uz uzņēmumiem, kuri atrodas valsts īpašumā vai kontrolē, t.sk. kā valsts kompensē izdevumus par uzņēmumu ne-komerciālo mērķu izpildi. Treškārt, informācijas apkopošana un publicēšana par valsts līdzdalību uzņēmumos, tā finansu radītājiem un ne-komerciālo mērķi izpildi.

***Valsts īpašumtiesību mērķis: īpašumtiesību politikas formulēšana***

 Politikas veidotājiem būtu nepieciešams noteikt nosacījumus, kas būtu pamatā, lai publiskais sektors varētu iesaistīties komercdarbībā. Minētais jautājums ir svarīgs, jo nepamatota publiskās personas līdzdalība komercdarbībā var radīt salīdzinoši lielus izdevumus sabiedrībai (nepamatoti iztērēt nodokļu maksātāju naudu), neefektīvu ražošanas resursu izmantošanu un veicināt konkurētspējas zudumu noteikta pakalpojuma sniegšanā.

 Saskaņā ar OECD vadlīnijām par pārvaldību attiecībā uz publiskajam sektoram piederošiem uzņēmumiem, kuras ir parakstījušas un ir saistošas lielākajai daļai ES dalībvalstu, labākais veids kā panākt pārskatāmību un konkurētspēju ir izstrādāt valsts īpašumtiesību politiku. Īpašumtiesību politikai vajadzētu būt lakoniskam, augsta līmeņa dokumentam, kas sniedz skaidru priekšstatu par valsts vispārējiem mērķiem komercdarbībā. Tāpat vairākas ES dalībvalstis jau ir izstrādājušas valstij piederošu īpašumu politiku, lai gan nosacījumi ir nostiprināti atšķirīga veida un formas dokumentos. Piemēram, atsevišķas dalībvalstis ir nostiprinājušas savu īpašumtiesību politiku speciālos – valsts īpašumtiesību politikas tiesību aktos, bet citas - politikas plānošanas dokumentos, t.sk. vadlīnijās (pamatnostādnēs). Publiskās personas komercdarbības politiku ir ne tikai nepieciešams noteikt, bet arī periodiski pārskatīt un veikt izmaiņas tajā, atkarībā no komerciālās un politiskās vides.

Latvijas nostāja:

*-Pēc kādiem kritērijiem Eiropas Savienības dalībvalstu valdības izlemj, kurus uzņēmumus saglabāt valsts īpašumā vai kontrolē? Kā šie kritēriji ir mainījušies pēdējo desmitgažu laikā un kas to ir ietekmējis?*

 Latvijā publiskās personas komercdarbības nosacījumi ir nostiprināti **Valsts pārvaldes iekārtas likumā**, kas ir saistoši jebkurai publiskai personai, t.i. valstij, pašvaldībai, valsts augstskolām un citām uz likuma pamatu izveidotajām personām. Pašreiz likums nosaka, ka publiskā persona var iegūt līdzdalību uzņēmumā (kapitālsabiedrībā) **1) ja tirgus nav spējīgs nodrošināt sabiedrības interešu īstenošanu attiecīgajā jomā; 2) nozarē, kurā pastāv dabiskais monopols, tādējādi nodrošinot sabiedrībai attiecīgā pakalpojuma pieejamību; 3) stratēģiski svarīgā nozarē; 4) jaunā nozarē; 5) nozarē, kuras infrastruktūras attīstībai nepieciešami lieli kapitālieguldījumi; 6) nozarē, kurā atbilstoši sabiedrības interesēm nepieciešams nodrošināt augstāku kvalitātes standartu**. Minētie nosacījumi tika nostiprināti ar likumu spēku 2003.gadā.

 Atbilstoši apstiprinātajai **Publiskās personas komercdarbības koncepcijai**, Ministru kabinets ir atbalstījis **Valsts pārvaldes iekārtas likumā** grozīt publiskās personas komercdarbības nosacījumus, nosakot, ka publiskā persona var nodarboties ar komercdarbību, t.i. iegūt līdzdalību uzņēmumos (kapitālsabiedrībās), gadījumos, ja **1) ir nepieciešams novērst tirgus nepilnību**, vai **2) minētais uzņēmums apsaimnieko vai tam pieder valstī stratēģiski aktīvi, kas ir būtiski ekonomiskai attīstībai vai drošībai**. Paredzams, ka grozījumi likumā stāsies spēkā 2014.gada 1.janvārī un atbilstoši jaunajiem nosacījumiem publiskām personām būs jāizvērtē esošā līdzdalība uzņēmumos. Attiecīgi, ja līdzdalība uzņēmumos neatbildīs jaunajiem publiskās personas komercdarbības nosacījumiem, publiskai personai ir jāpieņem viens no sekojošiem lēmumiem: 1) pārveidot uzņēmumu par pārvaldes iestādi; 2) atsavināt publiskās personas līdzdalību uzņēmumā; 3) likvidēt uzņēmumu.

*-Vai publiskās personas komercdarbības politika ir nostiprināta kādā no valsts dokumentiem, t.i. likumā, noteikumos vai politikas plānošana dokumentā? Ja tā, vai tā ir pieejama sabiedrībai?*

 Latvijā publiskās personas komercdarbības nosacījumi ir nostiprināti **Valsts pārvaldes iekārtas likumā**, kas ir saistoši jebkurai publiskai personai, t.i. valstij, pašvaldībai, valsts augstskolām un citām uz likuma pamatu izveidotajām personām.

***Komerciālo un ne-komerciālo prioritāšu līdzsvarošana***

 Loģiskais pamats tam, lai saglabātu valsts līdzdalību uzņēmumos ir tāds, ka šie uzņēmumi darbosies atšķirīgi no privātajiem uzņēmumiem. Atsevišķos gadījumos valsts lomu (motivāciju) var pamatot tikai ar vēlmi saglabāt uzņēmumu valsts īpašumā, bet pamatā valsts interese ir saistīta ar noteiktu komerciālu un nekomerciālu mērķu sasniegšanu. Tas izvirza svarīgus jautājumus saistībā ar konkurences saglabāšanu starp valsts un privātajiem uzņēmumiem.

 Ne visas ES dalībvalstis sniedz pārskatāmu informāciju par atsevišķiem valstij piederošu uzņēmumu mērķiem un tie, kas to ir izdarījuši, parasti izvēlas vienu no diviem ceļiem. Atsevišķas valstu valdības ir nošķīrušas uzņēmumus kategorijās atbilstoši to darbības mērķiem, piemēram, pilnībā komerciāls uzņēmums, daļēji komerciāls (atsevišķi nekomerciāli mērķi) uzņēmums un nekomerciālais uzņēmumi. Savukārt citas dalībvalstis nosaka un publiski informē par individuāliem valstij piederošo uzņēmumu mērķiem. Minētā informācija ir parasti pieejama sabiedrībai, norādot to noteiktā īpašumtiesības politikas dokumentā vai pārskata gada ziņojumā par valsts līdzdalību komercdarbībā.

 Jaunākie OECD pētījumos ir secināts, ka, lai gan ES dalībvalstu valdības ir panākušas nelielu progresu attiecībā uz prioritāšu formulēšanu saistībā ar valstīji piederošiem uzņēmumiem, mazāk progress ir sasniegts jautājumos, kas saistīti ne-komerciālajiem mērķiem, it sevišķi valstij kompensējot uzņēmumiem izdevumus, kas saistīti ar nekomerciālo mērķu izpildi.

Latvijas nostāja:

*-Kurš pieņem lēmumus par ne-komerciāliem mērķiem valstij piederošajos uzņēmumos? Vai šādi lēmumi ir saistoši un tiek pieņemti ilgtermiņam vai arī tie ir pieņemti konkrētam gadījumam?*

 Jau no 2003.gada Latvija ir noteikusi **publiskās personas komercdarbības nosacījumus**, kuriem izpildoties publiskās personas var nodarboties ar komercdarbību un iegūt līdzdalību noteiktos uzņēmumos. Minētie nosacījumi izriet no **sabiedrības interesēm** - nodrošināt, ka publiskās personas iesaistās komercdarbībā tikai gadījumos, lai **novērstu noteiktu negatīvu situācijas veidošanos** (piemēram, nodrošina noteikta pakalpojuma pieejamību, pieejamību par saprātīgām cenām vai komercdarbība ir cieši saistīta ar drošību valstī) un tai pat laikā **nedeformētu konkurenci**. Tādejādi jebkura publiskas personas līdzdalība uzņēmos pamatā ir saistīta ar noteiktu sabiedrības interesi (ne-komerciālu mērķi), kura atsevišķos gadījumos var būt sasaistīta ar noteiktu finansiālu ieguvumu (dividendēm no kapitālsabiedrības peļņas). **Lēmumu par publiskās personas līdzdalības iegūšanu (dibināt vai iegadāties) noteiktā uzņēmumā pieņem publiskās personas augstākā lēmējinstitūcija**, t.i. valstij – Ministru kabinets, pašvaldībai – pašvaldības dome, ostas pārvaldei – ostas valde utt. Minētajos lēmumos ir jābūt ietvertam pamatojumam publiskās personas līdzdalības iegūšanai uzņēmumos, definējot galveno sasniedzamo mērķi.

 Atbilstoši apstiprinātajai **Valsts kapitāla daļu pārvaldes koncepcijai**, Ministru kabinets ir atbalstījis **jauno Publisko personu kapitālsabiedrību un kapitāla daļu pārvaldes likumu**, kas paredz pienākumu publiskās personas augstākai lēmējinstitūcijai individuāli katram uzņēmumam, kur publiskai personai pastāv līdzdalība, **noteikt līdzdalības vispārējo stratēģisko mērķi** - mērķis, ko publiskā persona vēlas sasniegt ar līdzdalību uzņēmumā un kuri izriet no tiesību aktiem un politikas plānošanas dokumentiem. Vispārējais stratēģiskais mērķis tiek pārskatīts reizi piecos gados un, atbilstoši situācijai, var tikt pieņemts lēmums **1) nemainīt vispārējo stratēģisko mērķi; 2) mainīt vispārējo stratēģisko mērķi; vai 3) izbeigt līdzdalību uzņēmumu, jo iepriekš noteiktais stratēģiskais mērķis ir sasniegts un nepastāv citi mērķi, lai saglabātu publiskās personas līdzdalību**. Atbildīgie publiskās personas pārvaldes darbinieki (kapitāla daļas turētāja pārstāvji) nodrošina, ka uzņēmuma vidējā termiņa darbības stratēģijā (biznesa plānā) tiek integrēti nefinanšu (ne-komerciālie) mērķi, kas izriet no uzņēmumam noteiktā vispārējā stratēģiskā mērķa, tiesību aktiem un politikas plānošanas dokumentiem un ir saistīti ar publiskai personai noteikto funkciju izpildes nodrošināšanu. Būtiskāk ir nodrošināt, ka **nosakāmie uzņēmuma nefinanšu mērķi ir sabalansēti ar tā finansiālajām iespējām un nerada apdraudējumu turpmākajai uzņēmuma darbībai**. Uzņēmumam noteiktie nefinanšu mērķi tiek pārskatīti atkarībā no iepriekš noteikto mērķu izpildes vai precizējumiem vispārējā stratēģiskajā mērķī.

*-Vai valstij piederoši uzņēmumi atsevišķi no parastajām atskaitēm (gada pārskata) arī sagatavo finanšu pārskatus par nekomerciālo mērķu izpildi? Vai šie pārskati ietver sevī tikai finanšu atskaiti vai arī tajos tiek dots vērtējums galvenajiem uzņēmuma darbības rādītājiem? Vai tie ir publiski pieejami?*

 Pašreiz **Latvijā nav vienoti standarti** kā valsts īpašumā vai kontrolē esoši uzņēmumi atsevišķi no gada pārskata iekļaujamās informācijas sagatavotu informāciju par tās izpildāmajiem ne-komerciāliem mērķiem un to izpildi noteiktā pārskata gada ietvaros. Vienlaicīgi no 2012.gada ar likumu „Par budžetu un finanšu vadību” ir noteikts **pienākums valsts institūcijām (Latvijā pastāv decentralizētais uzņēmumu pārvaldes modelis) sagatavot kopējo gada pārskatu par uzņēmumu darbību, kuri atrodas noteiktās institūcijas turējumā (pārvaldīšana)**. Minētajā pārskatā tiek ietverta informācija gan par finansiāliem darbības radītājiem, gan par ne-komerciālo mērķu izpildi. Valsts institūciju informācija ir publiski pieejama Valsts kancelejas interneta vietnē.

 Ministru kabinets ir atbalstījis **jauno Publisko personu kapitālsabiedrību un kapitāla daļu pārvaldes likumu**, kas paredz pienākumus publisko personu piederošajiem vai kontrolētajiem uzņēmumiem papildus vispārējā kārtībā noteiktajam par iekļaujamo informāciju gada pārskatos, **ietvert informāciju par publiskās personas noteiktajiem vispārējiem stratēģiskiem mērķiem un uzņēmuma nefinanšu mērķu īstenošanas rezultātiem**. Minētā informāciju būs pienākums publicēt gan uzņēmuma, gan kapitāla daļas turētāja interneta vietnē.

***Ziņošana un izpildes uzraudzība***

 Iepriekš minētos problēmjautājumus ir visai grūti izpildīt, ja vienkopus nav pieejama vispusīga un objektīva informācija par valstij piederošo vai kontrolētajiem uzņēmumiem. Lai valsts varētu pieņemt noteiktus lēmumu par valsts līdzdalību komercdarbībā un atsevišķu uzņēmumu mērķiem, lēmumu pieņēmējiem vispirms jābūt pārliecinātiem, ka viņiem ir pilnīgs pārskats par valstij piederošajiem vai kontrolētajiem uzņēmumiem. Var šķist pašsaprotami, ka tādai informācijai valsts politikas veidotājiem ir jābūt pieejamai, bet finanšu krīze ES teritorijā un ārpus tās liecina, ka vairākās valstīs tas tā nav. Minētā problēma ietekmē ne tikai kopējo valsts ekonomiku, bet atstāj iespaidu arī uz fiskāliem un administratīvajiem jautājumiem.

 Arvien vairāk ES valstis cenšas risināt šo jautājumu, vai nu nododot valsts uzņēmumus ar komerciālu mērķi valdījumā speciāli izveidotajai centralizētai īpašuma aģentūrai, vai arī izveidojot valsts pārvaldes struktūrvienību, kuras uzdevums ir koordinēt un uzraudzīt valsts institūcijas (ministrijas) rīcību ar tās valdījumā nodotajiem uzņēmumiem. Centralizētā pārvaldes vai koordinācijas institūcija parasti sagatavo kopējo ikgadējos ziņojumu par valstij piederošiem vai kontrolētajiem uzņēmumiem (aktīvu portfeli), kurā tiek ietverta informācija par pārvaldāmo uzņēmumu finanšu rezultātiem un noteikto ne-komerciālo mērķu izpildi, ja tādi ir noteikti. Pašreiz, aptuveni viena trešdaļa no ES dalībvalstīm sagatavo visaptverošus kopsavilkuma ziņojumus par aktīvu portfeli, kas tai pieder. Otra trešdaļa dalībvalstu sagatavo vispārēju pārskatu par tai piederošajiem vai kontrolētiem valsts uzņēmumiem, bet pārējās valstīs galvenais informācijas avots ir katra uzņēmuma finanšu atskaites un gada pārskats.

Latvijas nostāja:

*-Kāda līmeņa centralizācija vai koordinācija būtu jānosaka, lai nodrošinātu pārskata sagatavošanu par valstij piederošajiem uzņēmumiem un to darbību?*

 Atbilstoši apstiprinātajai Valsts kapitāla daļu pārvaldes koncepcijai, Ministru kabinets ir atbalstījis jauno Publisko personu kapitālsabiedrību un kapitāla daļu pārvaldes likumu, kas paredz mainīt valstij piederošu un kontrolēto uzņēmumu pārvaldi uz **daļēji centralizētu modeli**. Daļēji centralizēts modelis paredz izveidot **centralizētu pārvaldes iestādi (Valsts kapitāla daļu pārvaldes biroju)** (turpmāk – Birojs), kas uzņēmuma pārvaldībā sadarbojas ar ministrijām. Minētajā pārvaldībā institūciju atbildība ir sadalīta sekojoši: **1) ministrijas, kas pārrauga nozares attīstību un ar nozares specifiku saistītos jautājumus, atbildībā ir noteikt uzņēmuma specifiskos, nefinanšu mērķus; 2) Biroja kompetencē ir pārraudzīt uzņēmuma finanšu jautājumus un korporatīvās pārvaldības principu ieviešanu un īstenošanu.** Cita starpā Biroja kompetencē ir katru gadu sagatavot un iesniegt Ministru kabinetam un Saeimai **ikgadējo publisko pārskatu** par valstij piederošajiem un kontrolētajiem uzņēmumiem. Minētajā pārskatā tiek ietverta informācija par valsts līdzdalību uzņēmumos, valsts ieguldītajiem resursiem un to atdevi, uzņēmuma sniegtajiem pakalpojumiem, informāciju par nozarēm, kurās darbojas uzņēmumi ar valsts līdzdalību, kā arī cita informācija, kas nepieciešama, lai sniegtu priekšstatu par valsts veikto komercdarbību.

 Līdz ar to, **Latvija var piekrist** izteiktajam piedāvājumam, ka katrai valstij ir jābūt specializētai valsts institūcijai vai struktūrvienībai, kas pārvalda vai vismaz koordinēt valsts aktīvu (uzņēmumu pārvaldi), kā arī apkopo informāciju par tai piederošajiem aktīviem.

*-Vai pastāv nepieciešamība Eiropas Savienībā izveidot vienotus noteikumus attiecībā uz minimālajiem publiskošanas standartiem par valstij piederošiem uzņēmumiem un to mērķiem, kā arī to darbības radītājiem?*

 Atbilstoši Ministru kabineta atbalstītajiem grozījumiem Valsts pārvaldes iekārtas likumā un jauno Publisko personu kapitālsabiedrību un kapitāla daļu pārvaldes likumam ir paredzēts nodrošināt, ka publiskā persona individuāli vērtē nepieciešamību iegūt līdzdalību noteiktā uzņēmumā, nosakot publiskās personas vispārējus stratēģiskus mērķus sabiedrības interesēs, ko tā vēlas sasniegt ar līdzdalību. Tāpat paredzēts nodrošināt nefinanšu mērķu noteikšanu minētajiem uzņēmumiem un uzņēmuma darbības izvērtēšanu, kā arī minētās informācijas publiskošanu līdzīgi kā tas ir noteikts biržā kotētiem uzņēmumiem.

 Līdz ar to **Latvija var piekrist** izteiktajam piedāvājumam, ka **ES līmenī būtu nosakāmi noteikumi par minimālo informācijas apjomu**, ko jāpublisko par valstij piederošajiem vai kontrolētajiem uzņēmumiem, kā arī publiskās personas līdzdalības mērķiem un to izpildi.

**Darba sesija Nr.2 – Gudrs publiskais iepirkums**

***Inovācijas pieprasījuma veicināšana ar publiskā iepirkuma palīdzību***

Jautājuma būtība

2012.gada pavasarī Eiropadome vienojās, ka ir jāveicina pieprasījuma vadītu inovāciju sekmēšana kā galvenais ES pētniecības un attīstības (turpmāk - R&D) politikas virzītājs, un jāpieliek papildus pūles, lai veicinātu inovācijas publiskajos iepirkumos, tādejādi veicinot izaugsmi un jaunu darba vietu radīšanu. Pēc EK aplēsēm, katru gadu 20% no ES IKP (2,4 miljardi EUR) publiskais sektors iztērē, iepērkot preces un pakalpojumus. Ņemot vērā šos ievērojamos apjomus, inovatīvajiem iepirkumiem ir milzīgs potenciāls, lai modernizētu publisko sektoru un paātrinātu inovatīvu pakalpojumu/būvdarbu nonākšanu tirgū, kā pirmo klientu izmantojot publisko sektoru. Tomēr EK veiktās aptaujas 2013.gadā norāda, ka publiskais sektors nepietiekoši izmanto to potenciālu, ko varētu nodrošināt publiskā iepirkuma un inovāciju sasaiste.

Pastāv divas inovatīva iepirkuma metodes:

1. Pirms-komerciālais iepirkums *(pre-commercial procurement)*, iekļaujot arī jaunu tehnoloģisko risinājumu attīstību;
2. Inovatīvu risinājumu iepirkums *(procurement of innovative solutions)*, kur publiskais sektors ir pirmais pircējs šādam pakalpojumam/precei.

EK 2010.gada komunikācijā „Inovācijas savienība”[[1]](#footnote-1) aicināja dalībvalstis iedalīt finansējumu vismaz 10 miljardu apjomā gadā, lai veicinātu inovatīvos iepirkumus. Līdz šim dažas dalībvalstis jau ir veikušas dažādus soļus tā veicināšanai:

1. Spānija kopš 2011.gada ar likumu ir noteikusi, ka publiskās personas paredz 3% no sava budžeta inovatīviem iepirkumiem, atbalstot to ar struktūrfondu palīdzību, savukārt, Francijā no 2020. gada 2% no budžeta jāparedz inovatīviem iepirkumiem MVU (bez finansiāla atbalsta, tikai, nodrošinot vadlīnijas);
2. Atsevišķas dalībvalstis nodrošina speciālas programmas inovatīvajiem iepirkumiem nacionālā līmenī. Valstis ir izstrādājušas programmas, lai inovatīvi uzņēmumi, īpaši MVU, dabūtu sev pirmo klientu. Lielbritānijā 2001.gadā ir uzsākta šāda programma par 40 milj. GBP 2012.-13.gadā, 2013.-14.gadā 100 milj. GBP, bet 2014.-15.gadā sasniedzot 200 milj. GBP. Nīderlandē tam paredzēts 2012.gadā 70 milj. EUR. Itālijā caur struktūrfondiem ir uzsākta piedāvājumu iesniegšana 2013.gadā, paredzot tam 150 milj. EUR.
3. Citas valstis ir izstrādājušas speciālas vadlīnijas un rīcības plānus, piemēram, Austrijā, no 2011.gada ir apstiprinātas vadlīnijas un rīcības plāns. Starp šādām valstīm ietilpst Zviedrija, Norvēģija, Dānija. Somijā 2013.gadā uzsākta „Gudru iepirkumu programma” ar kopējo budžetu 60 milj. EUR.

EK ir nodrošinājusi finansiālu atbalstu kopš 2009.gada, 2013.gadā tam piešķirot 94.5 miljonus EUR. Turpmāk EK plāno nodrošināt finansiālu atbalstu ar programmas Horizonts 2020 palīdzību.

Galvenie šķēršļi inovatīva publiskā iepirkuma plašākai izplatībai ES - publiskajam sektoram nav pietiekoša stimula, pārliecības, kapacitātes un kompetences šādu iepirkumu veikšanā. Tāpat publisko iepirkumu tirgi ES ir fragmentēti, tādejādi nespējot rast vienotu standartizētu pieeju inovatīvu risinājumu veicināšanai. Šobrīd apvienotie iepirkumi no dažādu valstu pasūtītājiem neeksistē, dažās valstīs tas ir pat aizliegts.

Latvijas nostāja:

* *Vai piekrītat, ka inovatīvie iepirkumi jāizmanto aktīvāk, lai veicinātu ekonomisko izaugsmi un radītu jaunas darba vietas?*

 **Latvija uzskata**, ka, ņemot vērā ierobežotos publiskos resursus, kā pašmērķi nevajadzētu noteikt inovatīvu iepirkumu attīstīšanu, bet, iepērkot preces un pakalpojumus, uzsvaru likt uz **efektīvāku risinājumu atbalstīšanu**.

 **Latvija atzīst**, ka publiskais iepirkums un pirmskomercializācijas posma iepirkums var sekmēt inovāciju. Vienlaicīgi, ņemot vērā, ka Latvija ir maza valsts ar ierobežotu iekšējo tirgu. Latvijas publisko institūciju iepirkumu ne vienmēr var kalpot kā pirmais klients vai pilot tirgus jaunu tehnoloģiju ieviešanai un inovatīvu MVU atbalsts to sākotnējā attīstības fāzē.

* *Kādi ir šķēršļi inovatīvu iepirkumu veicināšanā?*

Kā apstākļus, kas ierobežo inovācijas iepirkumu veikšanu, var minēt **finanšu līdzekļu pieejamību**, kā arī **valsts pārvaldes zemo kompetences un zināšanu līmeni inovāciju jomā**, proti, gan šo iepirkumu plānošanai, gan veikšanai un iepirkuma līgumu izpildes kontrolei nepieciešami augsti kvalificēti nozaru speciālisti, ņemot vērā riskus, kas saistīti ar šiem iepirkumiem.

Inovācijas iepirkumi **Latvijā nav plaši izmantoti**, galvenokārt ierobežoto finanšu resursu dēļ un kā galvenais publisko iepirkumu kritērijs, kas tiek piemērots izvērtējot piedāvājumu, ir saimnieciski visizdevīgākais piedāvājums vai viszemākā cena. Būtisks kavējošais aspekts ir **izpratnes un zināšanu trūkums** gan par šādu **iepirkumu organizēšanu** un piemērotu **atlases kritēriju izvēli**, gan, lai identificētu inovatīvu risinājumu un jaunu tehnoloģiju vajadzības. Vienlaicīgi jāuzsver arī, ka nepietiekami attīstītas un izmantotas ir **iepirkuma veicēju sadarbības un kooperācijas iespējas**.

* *Vai ir nepieciešams izveidot Eiropas līmeņa ietvaru inovāciju iepirkuma mērķiem? Vai ir jābūt nacionāla līmeņa normatīvajiem aktiem inovāciju iepirkuma veicināšanai, izmantojot noteikti pienākumus un mērķus?*

**Latvija piesardzīgi un skeptiski** **vērtē** iespēju esošajā finansiālajā situācijā **noteikt obligāti sasniedzamus mērķa rādītājus** par konkrētas valsts budžeta līdzekļu daļas novirzīšanu inovatīvu produktu vai pakalpojumu iepirkumiem. Norādām, ka valsts budžeta plānošanas procesā noteicošā loma ir noteiktu politikas mērķu sasniegšanai, un intervences veidi inovācijas sekmēšanai var būt dažādi un tiem jābūt mērķētiem uz konkrētu tirgus nepilnību novēršanu, kas ņemot vērā dažādo dalībvalstu inovācijas sistēmas attīstības līmeņus, katrā dalībvalstī var būt atšķirīgi.

* *Vai nepieciešami papildus soļi no ES puses (piemēram, apdrošināšanas shēmas), lai veicinātu šādus iepirkumus?*

**Latvija uzskata**, ka šajā jautājumā varētu būt noderīgas EK izstrādātas vadlīnijas.

***E-iepirkums – visaptveroša publiskās pārvaldes modernizācija***

Jautājuma būtība

 EK 2012.gada 20.aprīlī nāca klajā ar „E-iepirkuma stratēģiju” - plānu ES publiskā iepirkuma tiesisko regulējuma modernizēšanai kā paredzēts Vienotā tirgus aktā. Viens no stratēģijā ietverto priekšlikumu mērķiem ir līdz 2016.gada vidum panākt pilnīgu pāreju uz e-iepirkumu Eiropas Savienībā. Galīgais mērķis ir panākt “visaptverošu e-iepirkumu”, proti, tādu, kurā visi procedūras posmi no izsludināšanas (e-paziņošana) līdz maksājumiem (e-apmaksa) noris elektroniski, palielinot e-iepirkuma efektivitāti publiskajā sektorā un ļaujot Eiropas izņēmumiem, īpaši MVU, izmantot visas digitālā vienotā tirgus priekšrocības.

 E-iepirkuma stratēģijas ietvaros veicamie pasākumi:

1. Iedarbīga tiesiskā regulējuma izveide;
2. Uz paraugpraksi balstītu praktisku risinājumu veicināšana;
3. Atbalsts e-iepirkuma infrastruktūras izstrādei;
4. Informācijas izplatīšanas stratēģija;
5. E-iepirkuma ieviešanas un ieguvumu uzraudzība.

 ES publiskā iepirkuma tirgus ir liels: pašreizējo direktīvu aptvertā līgumu kopējā vērtība sasniedz aptuveni EUR 447 miljardus, bet tiek lēsts, ka preču, pakalpojumu un būvdarbu kopapjoms ES publiskajā sektorā pārsniedz EUR 2,4 triljonus. E-iepirkums var sniegt ievērojamus efektivitātes uzlabojumus šajā apjomīgajā tirgū:

* e-iepirkums var palīdzēt uzlabot iepirkuma iespēju pārredzamību un piekļuvi šādām iespējām, īpaši MVU, tādējādi veicinot pārrobežu konkurenci, inovāciju un izaugsmi vienotajā tirgū. Tas var arī samazināt kļūdu skaitu, piemēram, novēršot vajadzību dažādos iepirkuma procedūras posmos IT sistēmās atkārtoti ievadīt uz papīra sniegto informāciju;
* e-iepirkums var arī radīt būtiskus izmaksu samazinājumus, gan pazeminot cenu, kas publiskajam sektoram jāmaksā par iepērkamajām precēm, pakalpojumiem un būvdarbiem, gan samazinot darījumu izmaksas publiskajam sektoram gan arī uzņēmējiem (tostarp saīsinot iepirkuma procedūru ilgumu). Rezultātā gūtos ietaupījumus var izmantot, lai veicinātu fiskālo konsolidāciju, vai pārvirzīt uz pasākumiem, kuri vairo izaugsmi.

 EK dienestu veiktās ekonomiskās modelēšanas rezultāti liecina, ka cenu samazinājumam publiskajā iepirkumā var būt nozīmīga makroekonomiskā ietekme. Aptuveni aprēķini liecina, ka pilnīga pāreja uz e-iepirkumu varētu dot ietaupījumu EUR 50 līdz 75 miljardus gadā.

 E-iepirkuma risinājumu ieviešana nenovēršami rada izmaksas, bet pieredze liecina, ka šīs izmaksas izdodas atgūt samērā īsā laikā. Turklāt pašreizējās sistēmas ir apliecinājums tam, ka tās var būt iedarbīgs instruments MVU līdzdalības veicināšanai, arī pārrobežu kontekstā, jo MVU ir vieglāk uzzināt par iepirkumu iespējām, kas izsludinātas elektroniski, nevis izmantojot tradicionālo papīra formu, un attiecīgi atsaukties uz šādiem paziņojumiem.

 E-iepirkuma ekonomiskais pamatojums ir pārliecinošs, un patlaban ir plaši pieejamas e-iepirkumam nepieciešamās pamattehnoloģijas. Tomēr pāreju uz pilnīgu visaptverošu e-iepirkumu ES joprojām kavē vairāki šķēršļi. Atbildēs par e-iepirkumu („Zaļā grāmata”, kurā apkopoti 2010.gadā veiktās aptaujas rezultāti par e-iepirkumu) izkristalizējās divi galvenie lēnas pārņemšanas iemesli:

1. “inerce”, kas raksturīga dažām ieinteresētajām pusēm. Ir grūti panākt, lai iepirkumu veicēji un piegādātāji mainītu savus iesīkstējušos paradumus, un pārliecināt tos, ka gaidāmie ieguvumi ir reāli sasniedzami un ka ieguldījumus var atgūt samērā īsā laikā;
2. tirgus sadrumstalotība, ko var izraisīt plašs ES (un citkārt pat vienā valstī) izmantoto – dažkārt tehniski sarežģītu – sistēmu klāsts un kas var radīt lielākas izmaksas ekonomikas dalībniekiem/piegādātājiem.

 Tāpēc ieinteresētās puses būtu jāmudina apgūt jaunus elektroniskos risinājumus un būtu jānodrošina, ka ieviestās sistēmas veicina plašāku pieeju šiem vērtīgajiem tirgiem visā ES. 2010. gadā veiktās 2004.gada e-iepirkumu Rīcības plāna izvērtēšanas rezultāti attiecībā uz e-iepirkumu apliecina vajadzību pēc papildu pasākumiem e-iepirkuma ieviešanas atbalstam, jo tehnoloģija e-iepirkuma veikšanai tagad ir pieejama. Lai pārvarētu šos šķēršļus, EK īsteno vairākas darbības, kas ietver gan leģislatīvus, gan neleģislatīvus pasākumus.

 Pāreja uz pilnīgu e-iepirkumu nav nedz tehniska, nedz tehnoloģiska problēma. Tā galvenokārt ir ekonomiska un politiska problēma, ko nevar atrisināt bez ciešas apņemšanās visaugstākajā politiskajā līmenī. Tādēļ EK aicina dalībvalstis un Eiropas Parlamentu dot skaidru politisko signālu, kas apliecinātu to apņemšanos risināt šo problēmu, jo īpaši, pieņemot pārskatīto publiskā iepirkuma tiesību aktu paketi līdz šī gada beigām, lai līdz 2016. gada vidum ES varētu sekmīgi īstenot pāreju uz pilnīgu e-iepirkumu.

Latvijas nostāja:

* *Kas jūsuprāt ir aptveroša e-iepirkuma ieguldījums publiskās pārvaldes modernizācijā un izdevumu optimizēšanā? Kādi ir sagaidāmie ieguvumi?*

 Vienotā digitālā tirgus izveidei nepieciešami **publiskie tiešsaistes pakalpojumi**, kas darbojas pāri robežām, tai skaitā iespēja uzņēmējiem visā Eiropā savus pakalpojumus piedāvāt valsts un pašvaldību institūcijām ārpus savas mītnes zemes, tādejādi aktivizējot uzņēmumu un pilsoņu mobilitāti un veicinot ES konkurētspēju. Viena no šādām jomām ir aptveroša e-iepirkuma īstenošana.

 Latvijas **līdzšinējā pieredze e-iepirkuma attīstīšanā** ļauj uzskatāmi novērtēt tā ietekmi uz publiskās pārvaldes procesiem, tai skaitā uzskatāmi demonstrē iespējas pārvaldes modernizācijai un izdevumu optimizēšanai. Tieši e-iepirkumu sistēmas attīstīšana ir veicinājusi iniciatīvas **optimizēt iepirkuma procesus**, tā samazinot iepirkuma veikšanai nepieciešamos resursus (jo īpaši tam nepieciešamo laiku Latvijā – 2 dienas e-iepirkumam salīdzinot ar 27 dienām klasiskajam iepirkumam saskaņā ar EK 27.06.2011 novērtējuma ziņojumu *"Impact and Effectiveness of EU Public Procurement Legislation"*) un racionālāk izmantojot publiskajam iepirkumam piešķirtos līdzekļus.

 Latvijas pieredze liecina, ka **faktiskais ietaupījums**, kas sākotnēji tika lēsts 5-10% apjomā standarta preču iepirkumiem ir **sasniedzis pat 18-20%** un ievērojami pārsniedz plānotos ietaupījumus no e-iepirkumu sistēmas izmantošanas. Tas nozīmē reālus ieguvumus no aptveroša iepirkuma, t.sk., vairāk resursu izaugsmi veicinošām iniciatīvām pateicoties izmaksu un administratīvā sloga samazinājumam.

* *Kā Jūsu valstī tiek virzīta pāreja uz aptverošu e- iepirkumu, lai to nodrošinātu koordinēti saskaņā ar ES līmenī noteikto laika grafiku?*

 Ņemot vērā, ka aptveroša e-iepirkuma ieviešana un tam nepieciešamo priekšnosacījumu (tostarp, ātra interneta, sadarbspējas, standartu, drošības) un citu saistīto jautājumu risināšana **skar daudzu institūciju kompetenci**, uzskatām, ka būtiska loma ir **procesā iesaistīto iestāžu sadarbībai** un izpratnes veicināšanai par iestādēm veicamo uzdevumu saskares punktiem un to pozitīvas savstarpējas mijiedarbības nozīmi nospraustā mērķa sasniegšanā.

* *Kas būtu darāms, lai pārvarētu publiskās pārvaldes pasivitāti pilnībā ieviest aptverošu e-iepirkumu?*

 **Latvijas atbalsta** e-iepirkuma stratēģijā ietvertos rīcības virzienus, jo īpaši, **pakāpenību aptverošu e-iepirkumu ieviešanā**, lai ļautu visiem procesa dalībniekiem izpildīt operacionālos uzdevumus, vienlaikus nodrošinot pārmaiņu tempa kāpināšanu un to, ka visas dalībvalstis kopumā virzās pēc vienota grafika. Apzinoties, ka **e-iepirkumu risinājumu izstrāde prasa apjomīgus resursus**, uzskatām, ka tā ieviešanu plānotajā termiņā pozitīvi ietekmētu **ES atbalsta instrumentu piesaiste** e-iepirkuma infrastruktūras izstrādē. Lai izvairītos no sadrumstalotības arī pēc e-iepirkumu ieviešanas, EK būtu aicināta nodrošināt **vienotus biznesa procesus**, kā arī **datu apmaiņas standartus vai koplietošanas komponentes**, t.s. „software building blocks”.

**Darba sesija Nr.3 – Publiskās pārvaldes atbilde uz MVU vajadzībām: „pirmkārt domā par mazajiem” princips**

Jautājuma būtība

 Ar mērķi veidot atbildīgu un uz MVU vajadzībām orientētu valsts pārvaldi, prezidentūra izplatītajā darba dokumentā, ievērojot EK „Vidēja termiņa pārskatā par Eiropas Mazā uzņēmējdarbības akta īstenošanu” noteikto, uzsver šādu jautājumu prioritāru virzību:

* „domā par mazajiem vispirms” principa integrēšana normatīvo aktu izstrādē un administratīvo procedūru noteikšanā (MVU tests, e-pārvaldes nodrošināšana);
* Eiropas Uzņēmējdarbības rīcības plāna 2020.gadam īstenošana, nodrošinot noteiktu administratīvā sloga samazināšanas pasākumu ieviešanu (nodokļu elektroniskā deklarēšana, uzņēmējdarbības uzsākšana un licenču iegūšana 1 mēneša laikā, uzņēmējdarbības izbeigšana 3 gadu laikā, ES fondu apguve digitālajai uzņēmējdarbībai);
* MVU pieeja tirgum (publiskie iepirkumi, Pakalpojumu direktīva);
* MVU finanšu stāvokļa uzlabošana ( novēloti maksājumi).

Latvijas nostāja:

***„Domā par mazajiem vispirms” principa īstenošana***

* *Kā efektīva „domā par mazajiem vispirms” principa ieviešana un MVU vajadzībām atbildīgākas valsts pārvaldes veidošana var ietekmēt ES ekonomikas konkurētspēju?*

 **Latvija uzskata**, ka uzņēmējdarbības vides kvalitāte ir viens no nozīmīgākajiem elementiem ES un dalībvalstu konkurētspējas paaugstināšanai – jo labākus apstākļus ES institūcijas un dalībvalstis spēj radīt uzņēmējiem, jo lielākas investīcijas var sagaidīt tautsaimniecībā, kas savukārt nozīmē jaunu darba vietu rašanos un labklājību iedzīvotājiem. Kā zināms, ES un tās dalībvalstu ekonomiku 99% veido tieši MVU. Līdz ar to kā pirmais princips, ES institūcijās un dalībvalstu pārvaldes iestādēs plānojot uzņēmējdarbības politiku un normatīvo bāzi, ir „domā par mazajiem vispirms” ievērošana.

* *Vai ieviestās iniciatīvas (MVU tests, TOP 10 apgrūtinošākie ES normatīvie akti) ir jau šobrīd snieguši pozitīvus rezultātus?*

 **Latvija atzinīgi vērtē** līdz šim ieviestās EK iniciatīvas, kā MVU tests un TOP 10 apgrūtinošākie ES normatīvie akti. Tās ir **devušas ievērojamas izmaiņas** administratīvā sloga samazināšanā un likumdošanas sakārtošanā. Pēdējo gadu laikā ir īpaši **uzlabota sadarbība** starp minētajām pusēm, tādējādi radot kvalitatīvākus un MVU vajadzībām atbilstošākus normatīvos aktus. Latvijā, kā minēts prezidentūras sagatavotajā darba dokumentā, jau kopš 2009.gada ir ieviests **MVU tests** (MVU ietekmes izvērtējums, administratīvo prasību izmaksu vērtējums, ietekmes uz valsts budžetu vērtējums u.c. kontroljautājumi) un ar 2013.gada 1.jūliju ir būtiski **uzlabota normatīvo aktu saskaņošanas procedūra**, paredzot jau iniciatīvas izstrādes sākotnējā stadijā valsts pārvaldes iestādēm veikt konsultācijas ar nevalstisko sektoru, tādējādi būtiski atvieglojot lēmuma pieņemšanas procedūru un ietekmes vērtējuma sagatavošanu.

 Vienlaikus **Latvija uzskata**, ka ir **turpināms darbs pie ES regulējuma pārskatīšanas**, ievērojot „domā par mazajiem vispirms” principa integrēšanu un TOP 10 apgrūtinošāko ES normatīvo aktu iniciatīvu, kas ir solis pretim uz MVU vajadzībām uzņēmējdarbības vides veidošanai.

* *Kā MVU sūtņu tīkls var palīdzēt īstenot „domā par mazajiem vispirms” principa ievērošanu normatīvo aktu izstrādē un administratīvo procedūru noteikšanai MVU? Kādi citi ES instrumenti var palīdzēt atbalstīt veiksmīgu šī konteksta iniciatīvu īstenošanu?*

 **Latvija uzskata**, ka MVU sūtņu tīkls ir labs instruments, kā ātri un efektīvi iegūt informāciju no dalībvalstīs esošajiem uzņēmējiem par jebkuru ES līmenī plānoto iniciatīvu, kā arī ekspertu līmenī risināt dalībvalstīs identificētās problēmas, kas kavē MVU sekmīgu darbību un attīstību.

* *Kādi citi ES instrumenti var palīdzēt atbalstīt veiksmīgu šī konteksta iniciatīvu īstenošanu?*

 **Latvija uzskata**, ka šobrīd ir izveidots daudzpusīgs, fleksibls un lietpratīgs ES instrumentu klāsts kā nodrošināt „domā par mazajiem vispirms” principa īstenošanu un MVU vajadzībām atbildīgākas valsts pārvaldes veidošanu, un turpmākais darbs ir atkarīgs no minēto instrumentu un iesaistīto pušu kvalitatīva izpildījuma.

***Eiropas Uzņēmējdarbības rīcības plāna 2020.gadam īstenošana***

* *Kā Eiropas Uzņēmējdarbības rīcības plāns 2020.gadam ietekmēs uzņēmējdarbības politikas veidošanu ES?*

 **Latvija uzskata**, ka Eiropas Uzņēmējdarbības rīcības plāna 2020.gadam noteiktie rīcības virzieni – 1) uzņēmējdarbības izglītības un prasmju attīstības, 2) vide, kurā uzņēmumi var plaukt un attīstīties, 3) uzņēmējdarbības kultūras pastiprināšana un jaunas uzņēmēju paaudzes veidošana, - sniegs būtisku ieguldījumu ES izaugsmei, jaunu darba vietu radīšanai un konkurētspējas nodrošināšanai ilgtermiņā. Apskatot minēto iniciatīvu no Latvijas viedokļa, Latvijas ekonomikā šobrīd notiek pārkārtošanās uz **ilgtspējīgu attīstības modeli**, kurā **galvenais attīstības dzinējspēks ir eksports, spēja konkurēt iekšējos un ārējos produktu tirgos, kā arī būt konkurētspējīgiem kapitāla piesaistē**, lai kāpinātu Latvijas ekonomikas potenciālu. Latvijā ir izstrādātas un valdībā apstiprinātas **„Nacionālās industriālās politikas pamatnostādnes 2013.-2020.gadam”** un tajās ir iekļauti EK Rīcības plānā izvirzītie rīcības virzieni.

* *Kas ir galvenās jomas minētajā rīcības plānā, kas paredz uzņēmējdarbības kultūras un uzņēmēju attīstīšanu?*

Vērtējot Eiropas Uzņēmējdarbības rīcības plānā 2020.gadam iekļautās jomas, secināms, ka visbūtiskāko pienesumu uzņēmēju attīstīšanai sniegs pasākumi, kas ir vērsti uz **uzņēmējdarbības prasmju apguvi jauniešu izglītības sistēmā**, tādējādi sekmējot jauniešu iesaisti un darbību uzņēmējdarbības jomā, radot jauniešos interesi par uzņēmējdarbību un veidojot motivējošu vidi radīt jaunus inovatīvus uzņēmumus. Līdz ar to ir atbalstāmi pasākumi, kas paredz praktiskas pieredzes nodošanas sekmēšanu skolēniem un studentiem, tādējādi veidojot jauniešiem priekšstatu par uzņēmējdarbības ieguldījumu valsts tautsaimniecības attīstībā.

 **Uzņēmējiem labvēlīgas vides radīšana un administratīvā sloga samazināšana** ir viens no **Latvijas prioritārajiem uzdevumiem**, t.sk, starp dienas kārtībā risināmajiem jautājumiem ir prezidentūras aktualizētie jautājumi:

1. jau 2 gadus uzņēmēji Latvijā grāmatvedības dokumentus un deklarācijas Valsts ieņēmumu dienestam var kārtot ar Elektroniskās deklarēšanas sistēmas starpniecību,
2. kopš 2012.gada nogales ir ieviesta uzņēmumu elektroniskā reģistrācija Komercreģistrā ar portāla [www.latvija.lv](http://www.latvija.lv) starpniecību, tādējādi ir nodrošināta ātra, ērta un droša uzņēmējdarbības uzsākšana dažu dienu laikā.

Vienlaikus, ir jāņem vērā, ka 30 dienu termiņš licenču saņemšanai vides aizsardzības jomā satur problēmas - ņemot vērā to, ka ietekmes uz vidi novērtējuma procedūra praksē aizņem nereti pat gadu, tad termiņa saīsinājums piesārņojošo darbību atļaujas izsniegšanai līdz vienam mēnesim nav atbalstāms;

1. Latvijā 2010.gada nogalē ir stājies spēkā Maksātnespējas likums, kas paredz uzņēmējdarbības izbeigšanas procedūru īstenošanu viena gada laikā, un šobrīd Saeimā notiek aktīva normatīvā regulējuma pārskatīšana, lai nodrošinātu visu līdz 2010.gada novembrim uzsākto maksātnespējas procedūru ātru pabeigšanu.
* *Kā veicināt prezidentūras darba dokumentā iekļauto pasākumu labās prakses apgūšanu visā ES?*

Uzskatām, ka gan Konkurētspējas Ministru padomēs esošais diskusijas formāts, gan diskusija ekspertu līmeņa darba grupās, un it īpaši labās prakses apkopojumu sagatavošana un izplatīšana (kā piemēram *Europe can do better*) kalpotu par labu stimulu dalībvalstīm apzināt praksi un iespējas labās prakses pārņemšanai un efektīvu pārraudzības instrumentu ES institūcijām.

***MVU pieejas tirgum nodrošināšana***

* *Kā uzlabot publisko iepirkumu tirgu, lai veicinātu ES mazo uzņēmumu pieeju finansējumam?*

 **Latvija uzskata**, ka ir jāturpina administratīvo prasību pārskatīšana tādos jautājumos kā **MVU dalība publiskajos iepirkumos** **un pārrobežu uzņēmējdarbībā**. Latvija piekrīt, ka vērtīgs palīgs labās prakses apgūšanai ir **Eiropas labās prakses kods publisko iepirkumu jomā** un atbalsta tā pārņemšanu dalībvalstīs līdz 2013.gada beigām.

* *Kā Pakalpojumu direktīvas efektīva ieviešana var kalpot uzņēmumu pārrobežu uzņēmējdarbībai?*

 **Latvija uzskata**, ka ir jāturpina darbs pie Pakalpojumu direktīvas ieviešanas un dalībvalstu līmenī ir nepieciešams plānot aktivitātes direktīvā minēto pakalpojumu paplašināšanai, tādējādi veicinot uzņēmēju veiksmīgu pārrobežu darbību.

* *Kā paaugstināt MVU potenciālu to piekļuvei tirgiem?*

 Lai stiprinātu MVU potenciālu to piekļuvei dažādajiem tirgiem, ir jāturpina darbs pie EK izvirzītās iniciatīvas dalībvalstīm veidot **“vienotus kontaktpunktus uzņēmējiem”** (kā EEN tīkls), lai apvienotu visus uzņēmējdarbības atbalsta pasākumus, tostarp uzraudzību, veicināšanu un konsultēšanu saistībā ar piekļuvi tradicionālajam un netradicionālajam finansējumam un informācijas saņemšanai par uzņēmēju iespējamajiem tirdzniecības problēmjautājumiem partneru tirgos, nodrošinot tiem tiešu palīdzību šo jautājumu risināšanā.

***MVU finanšu stāvokļa uzlabošana***

* *Vai Direktīvas 2011/7/ES par maksājumu kavējumiem ieviešana nacionālajā regulējumā sniegs pozitīvu rezultātu MVU darbībai?*

 Neapšaubāmi MVU konkurētspēja ir tieši atkarīga no uzņēmumā esošajiem brīvajiem apgrozāmajiem līdzekļiem. Brīvo apgrozāmo līdzekļu mērķtiecīga ieguldīšana uzņēmuma prioritātēs sniedz ieguldījumu gan uzņēmuma pelnīt spējā, gan darba vietu nodrošināšanā, gan konkurētspējas izaugsmē. Kā nozīmīgs elements apgrozāmo līdzekļu nodrošināšanai ir pēc iespējas laicīgu un īsākos termiņos maksājumu veikšana starp līgumslēdzēju pusēm.

 Līdz ar to **Latvija uzskata**, ka viens no galvenajiem uzdevumiem dalībvalstu līmenī ir **neatliekami ieviest minēto direktīvu** un tādējādi **nodrošināt tiesiskus un skaidrus uzņēmējdarbības vides nosacījumus visā ES**. Latvijā grozījumi Direktīvas 2011/7/ES pārņemšanai ir izstrādāti Civillikumā un tie stājās spēkā 2013.gada 26.jūnijā.

* 1. **Pusdienu diskusiju tēma „Sievietes uzņēmējdarbībā – neizmantotais avots ekonomikas izaugsmei un darba vietu radīšanai”**

Jautājuma būtība

 Prezidentūras sagatavotajā darba dokumentā tiek sniegts ieskats par ES līmeņa aktivitātēm sieviešu uzņēmējdarbības veicināšanā un attīstīšanā: 2009.gadā izveidots Eiropas sieviešu uzņēmēju – vēstnieču tīkls, 2011.gadā – Eiropas sieviešu uzņēmēju – mentoru tīkls, visbeidzot 2013.gadā pieņemts Eiropas Uzņēmējdarbības rīcības plāns 2020.gadam, kur viens no rīcības pīlāriem ir uzņēmējdarbības kultūras pastiprināšana: jaunas uzņēmēju paaudzes veidošana sociāli jūtīgākajās iedzīvotāju grupās, tostarp, starp sievietēm. Dokumentā sniegts ieskats par labās prakses piemēriem Zviedrijā, Lietuvā, ES līmenī sieviešu uzņēmējdarbības veicināšanai.

Latvijas nostāja:

* *Kā Jūsu valstī tiek veicināta sieviešu uzņēmējdarbība? Kas ir Jūsu vissvarīgākās iniciatīvas?*

 Vispirms, **Latvija vēlas atzīmēt**, ka, ņemot vērā Latvijā kultūras un vēsturiski izveidojušos pieeju uzņēmējdarbības veikšanā, ko apliecina arī no 2003.gada līdz 2012.gadam Ekonomikas ministrijā veiktie pētījumi par sieviešu lomu uzņēmējdarbībā, **Latvijā nepastāv diskriminējoša uzņēmējdarbības prakse**, kas liedz vai ierobežo sieviešu uzņēmējdarbību. Minēto apliecina arī Ekonomikas ministrijā veiktā pētījuma „Sieviete uzņēmējdarbībā 2012” rezultāti – secinājumi liecina, ka 45% sieviešu uzņēmēju biznesa vidi Latvijā vērtē neitrāli, kas ir pozitīvs vērtējums, apzinoties nesen pārciestās ekonomiskās krīzes fonu. 94% sievietes–uzņēmējas nevarēja nosaukt tiesiskā regulējuma šķēršļus sieviešu uzņēmējdarbībā.

 Latvijā sieviešu uzņēmējdarbības veicināšanas aspekti tiek integrēti dažādu jomu politikas dokumentos, piemēram, Plānā dzimumu līdztiesības īstenošanai 2012.-2014.gadam. Latvija piekrīt prezidentūras dokumentā paustajam, ka līdzsvara veicināšana starp darba un ģimenes dzīvi ir būtisks priekšnosacījums sieviešu skaita palielināšanai uzņēmējdarbībā, tāpēc saskaņā ar minētajā plānā paredzētajiem pasākumiem, līdzsvara nodrošināšanai plānots **popularizēt elastīgu darba laika formu izmantošanu** u.c.

 Vienlaikus, lai veicinātu sieviešu uzņēmējdarbību, tiek īstenotas atsevišķas atbalsta programmas un projekti, kur sievietes veido būtisku skaitu starp uzņēmējiem, kas izmanto šo atbalstu.

 Kā liecina pētījuma „Sieviete uzņēmējdarbībā 2012” rezultāti vairāk kā puse (57%) sieviešu sava uzņēmuma attīstībā ir izmantojušas vai izmanto uzņēmējdarbības atbalsta programmas, no kurām populārākās ir: apmācības programmas (izmantojušas, izmanto vai plāno izmantot 38% sieviešu – uzņēmēju), mentoringa programmas (35%), Nodarbinātības valsts aģentūras atbalsta programmas (29%), Latvijas Investīciju un attīstības aģentūras administrētās atbalsta programmas (24%), Latvijas Hipotēku un zemes bankas atbalsta programmas (18%). Līdz ar to secināms, ka Latvijā līdz šim ir veikti atbalsta pasākumi uzņēmējdarbības uzsākšanai vai atbalstam jaunizveidotajiem uzņēmumiem valsts līmenī, kur sievietes ir galvenā mērķa grupa. Papildus minētajām institūcijām, Valsts izglītības satura centrs kā sadarbības partneris piedalās INTERREG projektā „Inovatīvu mazo un vidējo uzņēmumu attīstība, ņemot vērā dzimuma un vecuma perspektīvu”, kura mērķis ir veicināt un atbalstīt sieviešu uzņēmējdarbību un līderību Baltijas jūras reģiona dalībvalstīs (projekta darbības laiks ir 2011.- 2014.gads).

 Tāpat ir notikušas atsevišķas aktivitātes saistībā ar uzņēmējdarbības mentoringa programmām. 2005.gada sākumā biedrība „LĪDERE” sadarbībā ar Somijas Sieviešu uzņēmēju aģentūru un ar Ekonomikas ministrijas atbalstu uzsāka pirmās mentoringa programmas ieviešanu Latvijā. Šīs programmas mērķauditorija bija jaunās uzņēmējas – sievietes. Programma aizsāka mentoringa kustības attīstību Latvijā. Minētajās aktivitātēs piedalījās gan vīrieši (25%), gan sievietes (75%), īpaši neizceļot sievietes kā mērķa grupu. Laika periodā no 2005.gada līdz 2012.gada aprīlim biedrība „LĪDERE” ir realizējusi 13 mentoringa programmas uzņēmējiem, iesaistot 483 dalībniekus.

* *Vai ir jomas, kurās būtu nepieciešama ES līmeņa iesaiste? Kā būtu jāveicina labās prakses pārņemšana ES līmenī?*

 **Latvija atbalsta** EK nostāju par **Eiropas sieviešu uzņēmēju – mentoru tīklu** uzturēšanu un turpmāku paplašināšanu, kā arī piekrīt, ka labās prakses apzināšanas nolūkā būtiski ir veicināt Sieviešu uzņēmējdarbības vēstnieču tīkla darbību.

 Vienlaikus vēlamies paust nostāju, ka šādu iniciatīvu noteikšanā, kas skar sociāli jūtīgāko sabiedrības daļu, ir jāņem vērā situācija dalībvalstu tautsaimniecībā un **jāļauj dalībvalstīm, sadarbojoties ar sociālajiem partneriem, izvēlēties pieeju atbalsta pasākumu ieviešanai**, tādējādi nodrošinot efektīvu un rezultatīvu pasākumu atbilstību konkrētai nacionālai situācijai.

 Vērtējot labās prakses pārņemšanas iespējas ES līmenī, papildus prezidentūras dokumentā minētajiem sieviešu - uzņēmēju tīkliem, Latvija kā vienu no iespējām saredz **labās prakses apkopošanu un informācijas izplatīšanu** caur tādiem ES līmeņa tīkliem kā Eiropas Biznesa atbalsta tīkls (EEN), MVU sūtņi, Mazā uzņēmējdarbības akta ekspertu tīkls. Tāpat sieviešu uzņēmējdarbības popularizēšanai būtu izmantojamas tādas iniciatīvas kā Eiropas Uzņēmējdarbības veicināšanas balvas un Eiropas MVU nedēļa.

 **Latvija piekrīt**, ka pieredzes apmaiņa var būt noderīga ne tikai standarta risinājumu pārņemšanai, bet arī potenciālu risku apzināšanā un to novēršanā, līdz ar to ar interesi sagaida informāciju par labo praksi no ES dalībvalstīm, kā arī EK un citu institūciju redzējumu.

**2. Latvijas delegācijas sastāvs**

|  |  |  |
| --- | --- | --- |
| Delegācijas vadītājs:  | **D.Pavļuts** | ekonomikas ministrs. |
| Delegācijas sastāvā: | **I.Balode** | Ekonomikas ministrijas Ārējo ekonomisko attiecību departamenta direktore; |
|  | **K.Stabiņš** | Ekonomikas ministrijas Ārējo ekonomisko attiecību departamenta Eiropas Savienības lietu nodaļas vecākais referents; |
|  | **R.Celmiņš** | Ekonomikas ministrijas Uzņēmējdarbības konkurētspējas departamenta ārštata referents. |

Iesniedzējs:

Ekonomikas ministra

pienākumu izpildītājs,

iekšlietu ministrs R.Kozlovskis

Vīza: Valsts sekretārs J. Pūce

15.07.2013. 16:00

5832

Kaspars Stabiņš

67013046, Kaspars.Stabins@em.gov.lv

1. COM(2010)546 [↑](#footnote-ref-1)